Deon Groot skink 'wyn' op 'n goeie tyd! - Afrikaanse Musiek Nuus
Deon Groot skink 'wyn' op 'n goeie tyd!
25 Maart 2019 25 Maart 2019 Digitaal
Ons lewe in moeilike tye, met soveel probleme en bekommernisse en dis dikwels moeilik om net te laat gaan en die lewe te geniet. Maar Deon Groot se nuwe enkelsnit en musiekvideo, Wyn, herinner ons om presies dit te doen!
Die musiekvideo is pas hierdie afgelope naweek op sosiale media platforms asook op die kykNET Top20 en Jukebox vrygestel en kykers en volgelinge is absoluut dol daaroor!
Dié liedjie, uit die kunstenaar se eie pen, is geïnspireer deur die behoefte om mense daaraan te herinner om hulleself te geniet, ongeag van wat rondom hulle gebeur. "Daar is soveel verskillende probleme in vandag se lewe, soos liefde, werkstres of politiek… Ons wou iets skep wat fokus op die goeie, eerder as die slegte dinge," verduidelik Deon. "Dit gaan daaroor om 'n goeie tyd te hê; miskien selfs te goed! Ek wil mense herinner om eerder op die positiewe te fokus – musiek, pret en mooi tye."
Hy erken egter dat luisteraars moontlik geskok gaan wees wanneer hulle Wyn vir die eerste keer hoor: "Maar dit is een van daardie liedjies wat jy oor-en-oor gaan luister – die wysie is tydloos en die is lirieke lekker om te hoor."
Net soos die snit, beloof die musiekvideo ook om hope vermaak te skep. Dit is in 'n klein kroeg, in die middel van niks en nêrens, verfilm en vertel die storie van hoe 'n doodgewone partytjie hand uitruk en verander in een vir die boeke!
"In die video, verander 'n gewone aand in een van daardie geleenthede wat jy sukkel om die volgende dag te onthou… Jy weet dat dinge effens chaoties geraak het, maar jy kan nie onthou hoekom nie," deel Deon. "Dit herinner die gehoor om soms van hulle probleme te vergeet en hulleself net te geniet."
Wyn is die eerste enkelsnit vanaf Deon se nuwe album wat gedurende Mei 2019 uitgereik sal word en hy glo dat dit 'n goeie idee skep van wat van die res van die album verwag kan word.
Wanneer jy hom vra wat die musiekbedryf hom oor die jare geleer het, antwoord hy: "Geduld en uithouvermoë. Jy sal dit nooit maak as jy nie in jouself glo nie. Dit is die grootste uitdaging om nie ander mense se opinies oor jou werk, goed of sleg, te ernstig op te neem nie. Dis belangrik om net jouself te wees en te leef vir dit wat jy graag wil bereik."